Job.
8.
Hidin indinong Job an humapit ya alyon nan oha bon ibbanan hi Bildad an tinanud Suah di, 
On nagibbuh mo hanadan ma''id ha hunungnan hapi'hapitom? 
Undan mabalin ihya hi pumbalinon nan ongal di abalinanan Dios nan nipto' hi nibahho? 
Hanadan imbabalem ya ma''id ha bahhonan numbahulda ta hiya nan dinusan Apu Dios dida. 
Mu ta'on on athidi ya mumpahpahmo"ah nan ongal di abalinanan Dios ta boddangan da'a. 
Te hi'on immannung an nipto' di pangatmu ya nundadaan an mangipabangngad hinan maphod tuwalin a'at di pamilyam. 
Ya hanan kinadangyanmu handi ya adi mipaddung hinan kinadangyan an idatna. 
Ya daan mo ta adalom nadan tugun handidan a'ammod. 
Te hay tagu ya dakol di adina ma'awatan ya na'omtang ya abuh han pi'taguwanah tun luta an umat hinan a''o an nala''uh'e ya ma"id mo. 
Ya dadiyen tugun an inadal ta'u i handidan a'ammod ya itudduwan dita'uh nadan nipto' hi aton. 
Adi mabalin an dumudduke nadan hagagga hinan adi munliliting te mateda hi'on adi malitingan. 
Adida umat hinan udum an holo' an hiyah diyen mataguda. 
Ot athidiy ma'at hinan tagu an lininglingnah Apu Dios an ma"id ahan ha namnamaonah maphod hi ma'at i hiya. 
Te nundinol hinadan nalakan mapa"ih ta paddungnay e nihi"ug i ha balen di kakawwa. 
Ya nundinolanay kinadangyana mu onnot on ma"id ha abalinan nan kinadangyanan mangihwang i hiya. 
Ta umat i ha nitanom an nadanuman'e on ahi pinumtang ya mapmaphod nan nitanom. 
Ya hanan lamutna ya nun'ihamad an nili'mut hinadan batu. 
Mu wa'et naba'gut ya lo'tat ya malingling an hiya din nitanom ni' hidi. 
Ot nomnomnomom an athidiy apogpogan di nitaguwan di ohan tagu an umat i diyen holo' an hidiyey pogpog di pi'yamlongana ta lo'tat ya nat'on di humango i diyen himmangawana ni'. 
Hanadan mangun'unud i Apu Dios ya boddangana dida mu hanadan adi maphod di pangatda ya iwalongna dida. 
Ot he"a Job ya mabalin an pa'amlongon da'a ta wan it'itkukmuy amlongmu. 
Mu hanada'en binuhulmu ya ba'bainona ya dadagona dida ya ta'on on nadan nunhituwanda. 
